Майданда шыңдалған достық.

Жерлесіміздің туған күні қарсаңында Бауыржан Момышұлы мен Мәлік Ғабдуллинннің ерекше достық қарым-қатнасы, жора-жолдастығы туралы бірнеше мақала жарық көрді.

Қос батырдың майдан даласындағы алғашқы таныстығы туралы Ә.Нұршайықовтың «Ақиқат пен аңыз» роман-диалогында былай суреттеледі:

- 1941 жылдың 15 декабрінде біздің дивизия шеп құрып жатқан Истра өзенінің бойынан кейін шегіндіріліп, демалысқа шығарылды, - деп бастаған еді әңгімесін Мәлік.

Адамдарды жаңа жайғастырып бола берген кезімізде дивизия штабынан бұйрық келді. Онда: «Полктағы ұлты орыс емес командирлер мен саяси қызметкерлер бүгін, 16 декабрьде сағат 18.00-де тегіс дивизия штабына келсін » делініпті.

Сөйтіп біздің полктан комиссарымыз Мұхамедияровтан бастап тағы басқа адамдар, Дарно деревнясындағы дивизия штабына келдік. Келсек, шақырылған жалғыз біз ғана емес, басқа полктерден де жиналғандар көп екен. Штабтағы кезекші офицер түнеп шығу үшін бізді үй-үйге бөлді де:

-Дивизия комиссары сіздерді ертең таңертең сағат онда қабылдайды, - деді.

Үйге кірсек үй толы қаптаған қара көз командирлер екен.

-Жоғары шығыңдар, - десіп орындарынан ұшып-ұшып тұрды. Тек үстіне ақ тонды желбегей жамылып төрде отырған, қайратты қара шашы танкке тосқауылға қаққан айқыш-ұйқыш рельстей тікірейген, екі көзі оттай жайнаған, жағына пышақ жанығандай, ұзын бойлы арық қара командир ғана орнынан тұрмады.

Оның қасында отырған адам маған таныс болып шықты. Ол да мені танып, орнынан тұрды.

-Мәлік, сен Баукеңді білуші ме едің? – деп Мұқаметқұл менің жүзімді төрдегі тікірейген шашты қазаққа қарай бұрды. Оның суық түсіне қайтадан көзім түскенде бұрын көрмеген кісім болса да, «білмеймін» деп айта алмадым, бөгеліп қалдым. Соны аңғарған Мұқаметқұл тез таныстыра бастады.

Керосин шамының қара көлеңке жарығында иығына тон жамылып отырған командирдің әскери лауазымын аңғара алмадым. Мұқаметқұл ағаңа сәлем бер деген соң қасына жақын келдім де:

- Ассалаумағалейкум! – деп қолымды соза бастадым.

Тік шаш командир маған тікірейе бір қарап, орынан тұрды да, қолын берді:

-Бауыржан Момышұлы!

Оның маған қолын берердегі тікірейе қарағаны өңменімнен өтіп кетті. Менің: «Ассалаумағалейкум» деп сәлем бергенімді ол: «Сен, немене, әкеңнің ауылыңда жүрмісің, әлде мені қазақтың батөгөй шалы деп тұрмысың?» - деп жақтырмады-ау деп ойладым да, бекер «ассалаумағалейкум» деген екенмін деп өкіндім. Өстіп қысылған мен оған өз жөнімді де айта алмай қалдым.

Менің осы қатемді түзеткісі келгендей Мұқаметқұл:

-Бұл Мәлік деген бауырыңыз, Бауке, - деді.

Бауыржан ләм деместен отыра берді. Маған бұрылып та қараған жоқ.

«Бір кеште «Бауыржан Момышұлы» деген екі-ақ сөз аузынан шыққан тас түйін боп алған мынау қайрақтай қазақ бұрын кім болды екен?» деп ойлап жатып, мен де ұйқыға кеттім.Баукеңмен бірінші кездескендегі сол кескіні, сол екі сөзі өмір бойы менің ойымда қалды.

1942 жылы 5 январьда полк комиссары Ахметжан Мұхамедияров мені Ново-Никольскідегі штабқа шақырды.

- Сіздің бұйрығыңыз бойынша келдім, жолдас коммиссар, - деп баян еттім үйге кіргеннен кейін.

- Келсең, шешін де жоғары шық, - деді комиссар. Шықтым.

- Сіз жолдас Бауыржан Момышұлын танисыз ба? – деді комиссар.

- Танимын, жолдас коммисар.

- Онда жақсы. Бауыржан біздің полкке қызметке келіп отыр. Полк командиріне орынбасар боп тағайындалды.

- Уақытша ма, әлде түпкілікті боп тағайындалды ма? – деппін мен аузыма басқа сөз түспегендей.

Міне содан кейін бұл адам біздің полкқа келді. Келе сала жұртпен шүйіркелесіп те кеткен жоқ, оқшау да қалған жоқ.

Міне сол адам маған бірінші рет жылы ұшырап, тіл қатты.

- Не айтайын, жолдас капитан?

- Елден хат бар ма?

- Кеше Алматыдан, Сәбит Мұқановтан хат алдым

- Не жазыпты?

- Сәкең біз аман-саумыз, жауды жеңіп қайтыңдар. «Қобыланды батырың» сені күтіп жатыр, - депті.

- Ол не?

- ол менің «Қобыланды батыр» деген атпен жазып, қорғап үлгере алмай кеткен диссертациям. Соғысқа кетерде аманат деп сол кісінің қолына беріп кетіп едім.

- Сәбит жақыныңыз ба еді?

- Жоқ.

- Онда қалай танысып жүрсіз?

- Ол ұзақ әңгіме ғой, жалықпасаңыз айтайын, жолдас капитан ...

Аудандық газетіміздің 28 тамыздағы 2015ж №34 санында Бақтияр Смановтың «Аға мен іні» деген мақаласында «-Мәлік жан-дүниесімен де, сырт келбетімен де сұлу еді, - деп бастады Баукең сөзін. – Біз Панфилов дивизиясында қарапайым өмір сүрдік. Шабуылға бірге аттанып, бірге оралдық. Осы достық маған барлық кезде көмектесті.

Ол әр кездесуі жаңалық ашқанмен тең адамдар қатарына жататын. Ол адал, әзіл-қалжыңға шексіз бай еді. Жасым үлкен болса да, мен одан кішілік пен кісілікті үйрендім» делінген.

Осы мақалада:Баукең «Олардың жасаған ерліктері сұмдық...сойқан еді ғой...Өрімдей болып өте батыл еді». Мәліктің ерлігін мойындап екі рет Кеңес Одағының Батыры атағына ұсынған.

Майдандағы ерліктері үшін М.Ғабдуллин 1942жылы ақпанда Кеңес Одағының Батыры атағына ұсынылады. Әзілхан Нұршайқовтың «Ақиқат пен аңыз» роман –диалогында бұл күнді былай еске алады:

« 23 февраль күні күндіз, түс кезінде, қалың ағаш ішіндегі алаңға әрбір батальоннан топ-топ жауынгерлер келе бастады. Бұлар өткен шабуылдарда ерекше ерліктер жасағаны үшін үкімет наградаларына ұсынылған командирлер мен жауынгерлер еді.

Бүгін – Совет Армиясының 24 жасқа толған ұлы мейрамы күні оларға ордендер мен медальдар тапсырылмақ. Орман ішіндегі алаңға сол үшін жиналып жатырмыз.

Бұл кезде Капров, Мұхамедияров, Момышұлы тағы басқа командирлер келді. Полковник Капров бізді Совет Армиясының күнімен құттықтады. Командваниенің тапсырмасын ойдағыдай орындағаны үшін осы жиналған жігіттердің тегіс наградталғанын айтып, оларға ордендер мен медальдар тапсырды.

Рамазан Елебаев, Александр Соловьев, Балтабек Жетпісбаев, Павел Гундилович, автоматшылардан Жұмажан Батталов, Іңкәрбала Иманбеков т.т.Қызыл Ту орденін алды. Автоматшы Төлеген Тоқтаров пен автоматшылар ротасының политругі Мәлік Ғабдуллиннің Совет Одағының Батыры атағына ұсынылғаны жарияланды.

Неге қуанбайын! Қуанышыма шек болған жоқ, әрине. Енді тезірек Указ шықса екен деп алабұрттым. Алғашында Указ шыққанша мұны ешкімге айтпайын, елдегі ағайын, достар газеттен оқып, бірақ білсін деп те ойладым.

Бірақ айтпауға дәтім шыдамады, ішіме сыймады. Біраз күн тістей қатып, шыдап жүрдім де, ақыры алғашқы хатты Алматыға жолдадым. Сол күні күндіз ротаның саяси жетекшісінен жоғарылап, батальон комисары болып тағайындалған едім.

Бір жағынан бұл да бір қосалқы қуаныш боп, жанымды түрткілесе керек».

Содан екі күннен кейін – 25 ақпанда Бауыржан Момышұлы қайтадан өзінің 1073-полкына кетіп, сол полктің командирі болып тағайындалады. Осыдан кейін Мәлік ағамыз да бірсыпыра қызметтерге ауысады. Батальон комиссары, полк үгітшісі, Калинин майданы, содан соң 1-Прибалтика майданында саяси басқармасының, орыс емес ұлттар жауынгерлері арасындағы жұмыс жөніндегі тобының жетекшісі, КСРО Қорғаныс Министірлігі Бас Саяси Басқармасы үгіт-насихат бөлімінің басшысы қызметтерін өзіне тән аса жауапкершілікпен атқарады. Осы кездерде Бауыржанмен үзбей хат жазысып тұрады.

Мәлік Ғабдуллин өзінің Бауыржан Момышұлына жазған бір хатында:

«Қымбатты Бауыржан аға!

Қас жаумен қа­­Һарлана соғысуда батырлық пен ерліктің, айбат пен әлдің, қайрат пен табандылықтың үлгісін көрсеткеніңіз үшін ел алдында еңбегіңіз бағаланып, үкіметтен наградқа айбынды «Қызыл Ту» орденін алғаныңызды құттықтап, шын жүректен қайырлы болсын айтамын!

Сіз ер жүрек батырсыз, ақыл мен айбаттың сарқылып бітпес қазынасысыз. Біз Сіздің көк найзаны көлденең ұстаған майдандас туысқан досыңыз, ағадан үлгі алатын ініңізбіз. Жалғыз біз ғана Сізді қадірлеп мақтан етпейміз, Сізді халқыңыз қазақ, ұлан байтақ еліңіз қадірлеп мақтаныш, аңыз етеді.

Күш-қуатыңыз таси беруіне, ел анаңыз алдында абыройыңыз артып, мерейіңіз үстем бола беруіне, деніңіз сау болып, жауды жаныштап жеңіп аман-есен болуыңызға шын көңілден тілектеспін.

Ұлы сыйлық алғаныңызға алақайлап қуанушы, Сізді қадірлеуші ініңіз Мәлік.

6.07.1942 ж»

Ақыры не керек, түнде жертөленің ортасына жағылған оттың басында отырып, жүрек жарған жаңалығын былай деп ақылшы ағасы, асыл ұстазы заманымыздың заңғар жазушысы Мұхтар Омарханұлы Әуезовке жолдайды:

«Қымбатты Мұха!

13қарашада жазған хатыңызды алдым. Аманшылығыңызға қуаныштымын. Мен де аман-саумын. Талай тас қауымды талқандап бұзып, жауды қуып барамыз. Сақылдаған аязда, сартылдаған соғыс сахнасында қолдан келген күшті жұмсап жатырмыз. Мен наградқа Қызыл Жұлдыз орденін алдым. Жақында бір тамаша операция жасап, немістің «Қу бас» деп аталатын дивизиясының штабын талқандап шықтық. Осы операцияда тамаша ерлер шықты. Біздің полктан үш адамды Совет Одағының Батыры атағына ұсынды: 1) политрук Клочков, ол Щербаков жолдастың баяндамасында айтылған 28 батырдың қолбасшысы еді. 2) Тоқтаров Төлеген деген қызыләскер, Риддер қорғасын заводынан келген жас, 21-дегі жұмысшы. 3) Мен. Таяу күнде Указ болып қалар.

Дивизия көлемінде абыройым жақсы , бәрі құрметтейді. Әсіресе Совет Одағының Батырына ұсынылған соң комдивтің өзі қолымды алып амандасады.

Қазір ротаның политругі емеспін, батальон комиссарымын. Жұмыс көп, осы кезде қызу майдандамыз, Бұл хатты оттың сәулесінде бой басылып, түн түскен кезде Сіздің хатқа жауапты тездету ретінде асығыс жаздым.Әлішердің қайда екенінен хабарым жоқ.

Тағы да хат жазармын. Хош, сау болыңыз. Еңбек творчество майданында жақсы-жақсы шығармалар жазуыңызға тілектеспін.

Ініңіз Мәлік.

5. ІІІ. 42 ж.

Полевая почтовая станция 993,

1075 СП, 2-батальон,

М.Ғабдуллин»

КСРО Жоғарғы Кеңесі Президиумының Жарлығымен 1943 жылдың 30 қаңтарында Мәлікке "Кеңес Одағының Батыры" атағы берілді.  Бұл атақпен қоса, Ленин ордені және «Золотая Звезда» медалі де берілді.

Мәлік Ғабдуллиннің Кеңес Одағының Батыры атағына ие болғандағы айтқан сөзі: «Батыр атағына ие болған мен емеспін, ол қазақ халқына берілген атақ. Неге десеңіз, менің аты- жөнімді біліп жатқан адам аз, ал қазақ деген халық барын білетіндер көп. Егер майданда біреу ерлік жасай қалса, онысы көпке тарай бастаса, жұрттың ең алдымен сұрап білгісі келетіні – сол жауынгердің ұлты кім екен? – деген болады». Майданда жүрген қазақ жігіттері жаумен жақсылап соғысып, ерлік жасаса, ол тек өз қарабасының ғана емес, халқының атын шығарады ғой...

Мәлік ағамыз майданда мың адам бірлесіп батырлық іс атқарады. Бірақ атақ назары соның біреуіне ғана түседі де, оның кеудесіне Алтын Жұлдыз боп қадалады. Мен сол болсам, Баукең атақ назары түспеген, бірақ тарихтың назары түскен, бір өзі жүзден аса ерлік жасаған, мен сияқты жүздеген жұлдызды, жұлдызсыз батырларды баулыған ұста, ұстаз, ардагер азамат қой!

Бауыржан Момышұлының Мәлік туралы:

-Ақылды батыр, білгір жігіт,- деп сүйсіне сөз қылған. Міне біздің батыр бабаларымыздың біріне бірінің бағасы, сүйіспендігі осындай.

Қан майданды бірге кешкен жауынгер інісі, жан досы Мәлік Ғабдуллин қайтыс болғанда, Баукең:

- Енді біздің шаңырақта шартылдап нажағай түсе бастады. «Тепер по нашим квадратам бьют. – Кезек ересен ер ұрпаққа келді», деп шөке түсіп отыра қалыпты.

Сонау сұрапыл соғыс жылдары ерлігімен, сирек ұшырайтын парасатымен халқының маңдайына жарық жұлдыз боп жанды. Ондай жұлдыздардың сөнуі мүмкін емес. Қанша уақыт өтсе де батыр ағаларымыздың есімі әр ұрпақтың санасында мәңгі қалады, бірге жасайды!

М.Ғабдуллин атындағы мектеп - гимназиясы»КММ

Тарих пән мұғалімі:

Амиржанов Аскер Қазиұлы